CELEX: 62021CN0466
Language: et
Date: 2021-07-29 00:00:00
Title: Kohtuasi C-466/21 P: Land Rheinland-Pfalzi 29. juulil 2021 esitatud apellatsioonkaebus Üldkohtu (üheksas koda) 19. mai 2021. aasta otsuse peale kohtuasjas T-218/18: Deutsche Lufthansa AG versus Euroopa Komisjon

13.9.2021   
            
            
               ET
            
            
               Euroopa Liidu Teataja
            
            
               C 368/14
            
         
      Land Rheinland-Pfalzi 29. juulil 2021 esitatud apellatsioonkaebus Üldkohtu (üheksas koda) 19. mai 2021. aasta otsuse peale kohtuasjas T-218/18: Deutsche Lufthansa AG versus Euroopa Komisjon
      (Kohtuasi C-466/21 P)
      (2021/C 368/14)
      Kohtumenetluse keel: saksa
      
         Pooled
      
      
         Apellant: Land Rheinland-Pfalz (esindajad: advocaat R. van der Hout, Rechtsanwalt C. Wagner)
      
         Teised menetlusosalised: Deutsche Lufthansa AG, Euroopa Komisjon, Saksamaa Liitvabariik
      
         Apellandi nõuded
      
      Apellant palub:
      
                  —
               
               
                  tühistada Üldkohtu (üheksas koda) 19. mai 2021. aasta otsus kohtuasjas T-218/18: Deutsche Lufthansa vs. komisjon ja jätta hagi lõplikult rahuldamata;
               
            
                  —
               
               
                  mõista Deutsche Lufthansa AG-lt välja esimese kohtuastme ja apellatsioonimenetluse kulud.
               
            
         Väited ja peamised argumendid
      
      Apellatsioonkaebuse põhjendamiseks esitab apellant viis väidet:
      
                  —
               
               
                  
                     Esimene väide: Üldkohus rikkus õigusnormi, kui eeldas, et Deutsche Lufthansa AG-l (edaspidi „DLH“) on õigus ELTL artikli 263 lõike 4 alusel hagi esitada. Kohus leidis ebaõigesti, et DLH on huvitatud pool määruse (EL) 2015/1589 (1) artikli 1 punkti h ja artikli 24 tähenduses ning saab hagis tugineda enda menetlusõiguste rikkumisele. Lisaks ei ole Üldkohus hagi esitamise õiguse osas enda otsust olulistes aspektides piisavalt põhjendanud.
               
            
                  —
               
               
                  
                     Teine väide: Üldkohus tugines oma otsuses teeninduspiirkonna osas ebaõigesti ainult vaidlustatud määruse tekstile, hindamata asjaomast konteksti ja haldusmenetluse dokumente.
               
            
                  —
               
               
                  
                     Kolmas väide: Üldkohus rikkus õigusnormi, sest tugines otsuses sellele, et komisjon ei olnud teeninduspiirkonna hindamisel väidetavalt arvesse võtnud sihtlennujaamu ja muid erisusi. Kuna DLH seda enda hagis ei puudutanud, ei oleks Üldkohus tohtinud hagi sellel alusel rahuldada.
               
            
                  —
               
               
                  
                     Neljas väide: Üldkohus rikkus õigusnormi, kui eeldas, et komisjon ei ole teeninduspiirkonna osas kõrvaldanud kõiki kahtlusi seoses siseturuga kokkusobimisega. Seejuures jättis Üldkohus tähelepanuta, et komisjon (i) peab esialgse uurimismenetluse lõpus otsuse tegema selleks ajaks olemasoleva teabe põhjal ja (ii) puudusid kahtlused seoses lennunduses antava abi kriteeriumidele vastamisega.
               
            
                  —
               
               
                  
                     Viies väide: Üldkohus rikkus ELTL artikli 264 lõiget 2, sest ta tühistas vaidlustatud määruse, jättis aga märkimata, mis nüüdsest edasi kehtib. Lisaks rikkus ta põhjendamiskohustust, sest jättis otsuse ajalise mõju osas põhjendamata.
               
            
         (1)  Nõukogu 13. juuli 2015. aasta määrus (EL) 2015/1589, millega kehtestatakse üksikasjalikud eeskirjad Euroopa Liidu toimimise lepingu artikli 108 kohaldamiseks (ELT 2015, L 248, lk 9).